Akaan kuvataiteilijat ry JÄSENKIRJE 2/2018 25.3.2018

TERVEISIÄ KEVÄTKOKOUKSESTA!

Tässä kirjeessä on tietoa logokilpailusta, Seijan maalaustapahtumasta 10.7, taidekurssista, syysnäyttelystä, taidematkasta, jäsensivuista ja 40-vuotisnäyttelystä. Ja kiitos hienosta kevätnäyttelystä ja runsaasta osanotosta kokoukseen.

**Logokilpailu** on nyt virallisesti avattu. Ohjeet ovat liitteenä. Tuomarina on graafisen alan ammattilainen Tampereelta. Palkintona on museokortti ja syysnäyttelyn yhteyteen tulee logoehdotuksista näyttely.

Seija Kinnari järjestää kotonaan Kaukolassa Kinnarintie 13 Helene Schjerfbeck syntymäpäivänä 10.7 **maalaustapahtuman**. Se on kaikille avoin tapahtuma. Talo tarjoaa kahvit, omat eväät mukaan. Katso tarkemmin Kesäheili-lehdestä lähempänä.

**Taidekurssi** on 1-2.9. Opettajana on Paula Puikkonen Tampereelta. Hän on koloristi. Kurssin aihe liittyy väriin. Se voisi olla vaikkapa ”Voimataulu”. Nimeä pitää muokata niin, että patsaat sopivat mukaan. Hallitus päättää lopullisen nimen. Päätimme, että syysnäyttely ja taidekurssi liittyvät sillälailla yhteen, että taidekurssin aihe on sama kuin syysnäyttelyllä. Syysnäyttelyyn voi tehdä kurssilla töitä tai sitten työt voi tehdä itselle sopivassa paikassa. Juryttäjä on joku toinen kuin kurssin opettaja. Voit siis jo aloittaa syysnäyttelyn töiden tekemisen, jos siltä tuntuu.

**Syysnäyttely** on kaikille avoin. Varasin Laaksolan 24.9-28.10. Näyttelyn purun yhteydessä pidetään syyskokous. Toivoin, ettei Laaksolassa olisi viikonloppuisin näyttelyn aukioloaikana esim. kokouksia, koska näyttelymme on varsinaisesti vain viikonloppuisin auki. Sitä kaupunki ei voi kuitenkaan luvata.

**Taidematka** tehdään Hämeenlinnaan 3.11 Taidekasarmille. Siellä on silloin avoimet ovet. Lisätietoa löytyy heidän kotisivuiltaan <http://www.taidekasarmi.com/>

Kolmen vuoden päästä 2021 yhdistyksemme täyttää 40 vuotta. Yritämme saada **juhlanäyttelymme Voipaalaan**. Voipaalassa valitaan näyttelyt huolella. He haluavat etukäteen tietää töistämme ja meistä. Nyt meillä on aikaa valmistautua näyttelyyn. Tulevat näyttelyt kerryttävät mahdollisia Voipalaan töitä. Tällä hetkellä Voipaalassa valitaan näyttelyitä 2019-2020 kaudelle. He haluavat kuvia töistämme ja mahdolliset cv:t. **Jäsensivumme** ovat yksi keino kertoa meistä. Syysnäyttelyn yhteydessä on vielä yksi kuvaustilaisuus, jos haluat päivittää tai tehdä kokonaan uuden sivun. Siitä lähemmin myöhemmin.

Hassua kirjoittaa syksyn tapahtumista, kun lumi on vielä maassa eivätkä kukat edes kuki. Kyllä se kevät sieltä tulee ja syksykin melko pian. Saatte ainakin ajoissa tiedot tapahtumista ja voitte merkitä ne kalenteriin. Nyt on aika tarttua logokilpailuun.

**Kristiina**

kristiina.maijala@pp.inet.fi 040 849 4522

**Jäsenmaksu** on edelleen 15 e. Sen voi maksaa yhdistyksen tilille tai rahastonhoitajalle. Tilinumeromme on FI 39 5472 0420 0987 23.